### NN 72/2015 (30.6.2015.), Odluka o osnivanju Vijeća za državnu informacijsku infrastrukturu

VLADA REPUBLIKE HRVATSKE

1372

Na temelju članka 24. stavaka 1. i 3. Zakona o Vladi Republike Hrvatske (»Narodne novine«, br. 150/2011 i 119/2014) i članka 4. stavka 1. Uredbe o uspostavljanju javnog Registra za koordinaciju projekata izgradnje državne informacijske infrastrukture (»Narodne novine«, broj 134/2014), Vlada Republike Hrvatske je na sjednici održanoj 24. lipnja 2015. godine donijela

ODLUKU

O OSNIVANJU VIJEĆA ZA DRŽAVNU INFORMACIJSKU INFRASTRUKTURU

I.

U svrhu praćenja i koordinacije razvoja državne informacijske infrastrukture i pripreme izvješća Vladi Republike Hrvatske osniva se Vijeće za državnu informacijsku infrastrukturu (u daljnjem tekstu: Vijeće).

II.

(1) Članovi Vijeća su:

– predstavnik središnjeg tijela državne uprave nadležnog za poslove e-Hrvatske

– predstavnik Povjerenstva Vlade Republike Hrvatske za koordinaciju informatizacije javnog sektora

– predstavnik središnjeg tijela državne uprave nadležnog za poslove pravosuđa

– predstavnik središnjeg tijela državne uprave nadležnog za poslove zdravlja

– predstavnik središnjeg tijela državne uprave nadležnog za unutarnje poslove

– predstavnik središnjeg tijela državne uprave nadležnog za vanjske i europske poslove

– predstavnik središnjeg tijela državne uprave nadležnog za gospodarstvo

– predstavnik središnjeg tijela državne uprave nadležnog za poslove znanosti, obrazovanja i sporta

– predstavnik središnjeg tijela državne uprave nadležnog za financije

– predstavnik državnog tijela nadležnog za statistiku

– predstavnik Ureda Vijeća za nacionalnu sigurnost

– ravnatelj Agencije za zaštitu osobnih podataka

– ravnatelj Zavoda za sigurnost informacijskih sustava

– predsjednik Uprave Agencije za podršku informacijskim sustavima i informacijskim tehnologijama (APIS IT)

– ravnatelj Hrvatske akademske i istraživačke mreže (CARNet) i

– ravnatelj Sveučilišnog računskog centra (Srce).

(1) Vijeću predsjedava predstavnik središnjeg tijela državne uprave nadležnog za poslove e-Hrvatske.

(2) Članovi Vijeća koji su predstavnici središnjih tijela državne uprave imenuju se iz redova državnih dužnosnika.

(3) Predsjedniku i članovima Vijeća imenuje se zamjena s pravom glasa, za slučaj spriječenosti.

III.

Po potrebi, na poziv predsjednika Vijeća, sjednicama Vijeća mogu prisustvovati i predstavnici drugih nadležnih tijela i institucija te stručnjaci iz drugih relevantnih područja, bez prava glasa.

IV.

(1) Vijeće ima sljedeće zadatke:

– nadzire sukladnost projekata u javnom Registru za koordinaciju projekata izgradnje državne informacijske infrastrukture (Registar ProDII) s odredbama Zakona o državnoj informacijskoj infrastrukturi i aktima planiranja,

– nadzire i koordinira projekte državne informacijske infrastrukture te daje preporuke o spajanju istovrsnih projekata upisanih u Registru ProDII,

– ocjenjuje ciljeve i mogućnosti razvitka državne informacijske infrastrukture,

– ocjenjuje postignutu kvalitetu i dostupnost informacijskih usluga,

– potiče razvitak i istraživanja u području informacijskih tehnologija u javnom sektoru te

– daje preporuke za budući razvoj državne informacijske infrastrukture s posebnim naglaskom na sigurnost državne informacijske infrastrukture.

(2) Vijeće se sastaje po potrebi, a najmanje jednom u šest mjeseci.

(3) Sjednice Vijeća saziva predsjednik Vijeća.

(4) Vijeće odlučuje većinom glasova prisutnih. U slučaju jednakog broja glasova, odlučuje glas predsjednika Vijeća.

(5) Predsjednik i članovi Vijeća te njihove zamjene za sudjelovanje u radu Vijeća nemaju pravo na nagradu niti naknadu troškova.

V.

Stručne i administrativne poslove za Vijeće obavlja središnje tijelo državne uprave nadležno za poslove e-Hrvatske.

VI.

(1) Zadužuje se središnje tijelo državne uprave nadležno za poslove e-Hrvatske o ovoj Odluci obavijestiti tijela i pravne osobe iz točke II. stavka 1. ove Odluke u roku od 15 dana od dana stupanja na snagu iste.

(2) Zadužuju se tijela i pravne osobe iz točke II. stavka 1. ove Odluke u roku od 15 dana od dana primitka obavijesti iz stavka 1. ove točke imenovati svoje predstavnike za članove Vijeća i njihove zamjene i o tome obavijestiti središnje tijelo državne uprave nadležno za poslove e-Hrvatske.

VII.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/15-04/149

Urbroj: 50301-09/09-15-3

Zagreb, 24. lipnja 2015.

Predsjednik

Zoran Milanović, v. r.